Pranešimas spaudai

Gegužės 14, 2025

**Ryga – viena geidžiamiausių Europos kelionių krypčių: vilioja renginių gausa**

Pastaraisiais metais turizmas lietuvių pamėgtoje Latvijos sostinėje Rygoje sparčiai atsigauna po pandemijos. Pernai metai buvo geriausi metai nuo 2019-ųjų – miestą vėl aplankė daugiau kaip 1 mln. turistų. Rygos investicijų ir turizmo agentūros (RITA) duomenimis, gausiausiai lankomas Rygos senamiestis. Jį, kaip mėgstamiausią vietą sostinėje, išskyrė daugiau kaip trečdalis (35 proc.) turistų. Populiariausiųjų sąraše yra ir Juodagalvių namai, Šv. Petro bažnyčia bei Art Nouveau architektūros paveldas. Pasak RITA vadovo Fredžio Bikovs, daugiausia turistų Rygą aplanko vasaros mėnesiais – tai lemia tiek aktyvus renginių sezonas, tiek malonus klimatas.

**Į Rygą pasisemti kultūros, gastronomijos ir renginių**

Ryga tapo viena geidžiamiausių kelionių krypčių Europoje. „Geriausių Europos kelionių krypčių 2025“ tyrime Latvijos sostinė užėmė 2-ą vietą, pralenkdama kitas Baltijos šalių sostines ir sėkmingai konkuruodama su kitų Europos šalių didmiesčiais.

Turistus Ryga traukia ne tik turtingu istoriniu bei kultūriniu paveldu, bet ir gausia sporto, aktyvaus laisvalaikio bei meno ir kultūros renginių pasiūla. Centrinis Rygos turgus, dar vadinamas „miesto pilvu“, garsėja gastronominiais atradimais ir restoranais, įtrauktais į prestižinį „Michelin“ gidą.

„Kasmet siekiame pritraukti vis daugiau turistų, siūlydami jiems įvairių bei kokybiškų paslaugų. Ryga – renginių turtingas ir daugialypis miestas, kuriame kiekvienas gali atrasti kažką įdomaus. Džiugu, kad dauguma čia apsilankiusių turistų teigia, jog jų lūkesčiai buvo išpildyti ar net viršyti. Mūsų tikslas – sukurti pridėtinę vertę ir unikalią patirtį, kad turistams norėtųsi grįžti į Rygą“, – sako F. Bikovs.

Jis pažymi, kad turistai vertina Rygos kompaktiškumą – dauguma lankytinų vietų bei populiariausių pramogų pasiekiamos pėsčiomis ar keliaujant viešuoju transportu. Miestas taip pat išsiskiria žalumu: galima pasivaikščioti parkuose, važinėti dviračiu, maudytis, plaukioti irklentėmis ar baidarėmis.

**Nauji tarptautiniai renginiai ir meno, ir sporto gerbėjams**

Tarp svarbiausių artimiausių renginių – gegužę jau 35-ą kartą vyksiantis „Rimi Rygos maratonas“, kasmet sutraukiantis dešimtis tūkstančių bėgikų iš viso pasaulio.

Šiemet Rygoje pirmą kartą vyks ir du dideli šiuolaikinio meno renginiai – jau paskutinę gegužės savaitę vyks „Rygos meno savaitė“, o liepos 10–13 dienomis – „Rygos šiuolaikinio meno mugė“.

„Kultūros ir meno pasiūla yra svarbi tiek Rygos gyventojams, tiek turistams. „Rygos meno savaitės“ metu vyks parodos, diskusijos, vizitai į menininkų studijas, taip pat koncertai. „Rygos šiuolaikinio meno mugė“ sukvies daugiau nei 35 galerijas iš Baltijos šalių, Skandinavijos, Vakarų Europos šalių, Japonijos bei JAV – jos pristatys vietos ir užsienio menininkų darbus. Ypatingas dėmesys bus skiriamas meno institucijoms iš Rygos, Baltijos bei Skandinavijos šalių. Šių renginių tikslas – sustiprinti Rygos, kaip reikšmingo šiuolaikinio meno centro Baltijos regione, vaidmenį. Naujų renginių kūrimas tam yra labai reikšmingas“ – komentuoja F. Bikovs.

Vasaros pabaigoje Latvija priims vieną iš keturių Europos vyrų krepšinio čempionato „EuroBasket 2025“ grupių turnyrų, o atkrintamųjų varžybų etapas, kuriame varžysis 16 komandų, vyks Rygoje rugsėjo 6–14 dienomis.

**Konkuruoja maloniu klimatu**

RITA vadovas pabrėžia, kad daugiausiai turistų Rygą aplanko šiltuoju sezonu. Tai lemia ne tik renginių įvairovė, bet ir malonesnės oro sąlygos.

„Pastaraisiais metais stebime tendenciją, kad turistai kelionėms mūsų regioną, įskaitant Rygą, vis dažniau renkasi dėl malonaus klimato. Pas mus nėra taip karšta kaip pietinėje Europos dalyje, tačiau nėra ir taip vėsu kaip Skandinavijos šalyse. Mūsų regionas nesusiduria su turistų pertekliumi kaip Italija, Ispanija ar kitos pietų kelionių kryptys. Komfortas tampa vis svarbesnis veiksnys lemiantis kelionių krypčių pasirinkimą, ypač jei planuojamas poilsis mieste,“ – atskleidžia F. Bikovs.

*\*Apklausą atliko Rygos investicijų ir turizmo agentūra, bendradarbiaudama su rinkos ir socialinių tyrimų centru „Latvijas Fakti“. 2023 metų pabaigoje atliktoje apklausoje dalyvavo 2703 turistai iš Baltijos šalių, Vokietijos, Suomijos, Lenkijos, Švedijos, Norvegijos ir kitų šalių.*